তথ্যবিবরণী                                                                                                   নম্বর : ১৭৯২

**জাতীয় নদী রক্ষা কমিশনের নিয়োগ পরীক্ষা অনিবার্য কারণবশত স্থগিত**

ঢাকা, ২৮ চৈত্র (১১ এপ্রিল) :

 জাতীয় নদী রক্ষা কমিশনের সহকারী প্রধান (পানি প্রকৌশল), সহকারী প্রোগ্রামার, হিসাব রক্ষক, সাঁটলিপিকার কাম-কম্পিউটার অপারেটর, অফিস সহকারী কাম-কম্পিউটার মুদ্রাক্ষরিক ও ডাটা এন্ট্রি অপারেটর পদের ব্যবহারিক পরীক্ষা (প্রযোজ্য ক্ষেত্রে) ও মৌখিক পরীক্ষা অনিবার্য কারণবশত স্থগিত করা হয়েছে।

 পরে সুবিধাজনক সময়ে সংশ্লিষ্ট পদসমূহের ব্যবহারিক পরীক্ষা (প্রযোজ্য ক্ষেত্রে) এবং মৌখিক পরীক্ষার তারিখ ও সময় দৈনিক পত্রিকা, কমিশনের ওয়েবসাইট ও নোটিশ বোর্ডে প্রকাশ করে জানানো হবে বলে জাতীয় নদী রক্ষা কমিশন থেকে জানানো হয়েছে।

#

আমিনুল/নাইচ/সঞ্জীব/জয়নুল/২০২১/২২৩০ঘণ্টা

তথ্যবিবরণী নম্বর : ১৭৯১

**উদ্যোক্তা সৃষ্টি ও কর্মসংস্থানের জন্য ডিজিটাল**

**কমার্স একটি বড় প্লাটফর্ম হিসেবে গড়ে উঠেছে**

 **---মোস্তাফা জব্বার**

ঢাকা, ২৮ চৈত্র (১১ এপ্রিল) :

 ডাক ও টেলিযোগাযোগ মন্ত্রী মোস্তাফা জব্বার বলেছেন, প্রচলিত সাধারণ শিক্ষায় শিক্ষিত তরুণদের কর্মসংস্থান ও উদ্যোক্তা সৃষ্টির জন্য ডিজিটাল কমার্স একটি বড় প্লাটফর্ম হিসেবে গড়ে উঠেছে। আগামীর বাংলাদেশে কেবল বাণিজ্যই নয়, শিক্ষা, কৃষি, চিকিৎসা ও কলকারখানাসহ জীবনের প্রতিটি ক্ষেত্র ডিজিটাল মহাসড়ক দিয়েই এগিয়ে যাবে। ডিজিটাল মহাসড়ক নির্মাণ প্রক্রিয়া স্বাধীনতার সুবর্ণজয়ন্তীতেই সম্পন্ন হবে। করোনাকালে মানুষের জীবনযাত্রা সহজ করতে ইতোমধ্যে দেশের শতকরা ৯৮ ভাগ এলাকা ফোর-জি নেটওয়ার্কের আওতায় আনা হয়েছে। হাওর, দ্বীপ ও দূর্গম চরাঞ্চলসহ দেশের প্রতিটি ইউনিয়নে উচ্চগতির ব্রডব্যান্ড ইন্টারনেট পৌঁছে দেওয়ার কাজ চলছে। স্বাধীনতার সুবর্ণজয়ন্তীতেই তা সম্পন্ন হবে।

 মন্ত্রী আজ ঢাকায় ই-ক্যাব আয়োজিত কোভিড পরবর্তী পৃথিবীতে বৈশ্বিক বাজারের ডিজিটাল কমার্স সংক্রান্ত সেমিনারে প্রধান অতিথির বক্তৃতায় এসব কথা বলেন।

 ই-ক্যাব সভাপতি শমি কায়সারের সভাপতিত্বে অনুষ্ঠানে সংসদ সদস্য ফাহিম রাজ্জাক, ভূমি সচিব মোস্তাফিজুর রহমান, ডাক ও টেলিযোগাযোগ বিভাগের সচিব মোঃ আফজাল হোসেন, বিটিআরসি চেয়ারম্যান শ্যাম সুন্দর সিকদার, ডাক অধিদপ্তরের মহাপরিচালক মোঃ সিরাজ উদ্দিন, সাবেক সচিব হেদায়েতুল্লাহ আল মামুন ও মফিজুর রহমান এবং ই-ক্যাব এর সেক্রেটারি আবদুল ওয়াহেদ তমাল বক্তৃতা করেন।

 ডিজিটাল মহাসড়ক গড়ে তুলতে না পারলে ডিজিটাল সাম্য সমাজ গড়ে উঠবে না উল্লেখ করে ই-ক্যাব প্রতিষ্ঠার পৃষ্ঠপোষক মোস্তাফা জব্বার বলেন, ডাকঘর দেশব্যাপী বিশাল নেটওয়ার্ক কাজে লাগিয়ে ডিজিটাল কমার্সের বিকাশে সম্ভাব্য সব কিছু করতে বদ্ধপরিকর। এই লক্ষ্যে কাজ চলছে। ডিজিটাল কমার্সের পাশাপাশি ডাকঘরে বিদ্যমান অন্যান্য সেবা কর্মকাণ্ড জনপ্রিয় করার লক্ষ্যে পুরো ডাকসার্ভিস ডিজিটালাইজেশন করার কার্যক্রমও আমরা শুরু করেছি। তিনি ডিজিটাল কমার্সের বিকাশে নীতিগত যে কোন সহায়তা প্রদানে সরকার খুবই আন্তরিক উল্লেখ করেন।

 ইন্টারনেটের মূল্য বিষয়ে মন্ত্রী বলেন, প্রধানমন্ত্রী শেখ হাসিনা বিশ্বে ডিজিটাল প্রযুক্তি বিকাশে অনুকরণীয় দৃষ্টান্ত স্থাপন করেছেন। তিনি বলেন, ২০০৮ সালে এক এমবিপিএস ইন্টারনেটের মাসিক মূল্য ছিল ২৭ হাজার টাকা । বর্তমানে তা কমিয়ে ২৮৫ টাকায় নির্ধারণ করা হয়েছে। দেশে ডিজিটাল প্রযুক্তি বিকাশের অগ্রদূত জনাব মোস্তাফা জব্বার বলেন, দেশের প্রান্তিক জনগোষ্ঠী যাতে ইন্টারনেট ব্যবহার করতে পারেন সে চেষ্টা করা হচ্ছে। তিনি বলেন, শিক্ষার্থীদের জন্য ইন্টারনেট ব্যয় নয়, এটি বিনিয়োগ। ডাক ও টেলিযোগাযোগ বিভাগ ইতোমধ্যে ৫৮৭টি শিক্ষা প্রতিষ্ঠানে ফ্রি ওয়াই-ফাই জোন করে দিয়েছে। ছাত্র-ছাত্রীদের জন্য টেলিটক ফ্রি ইন্টারনেট দিয়েছে। পর্যায়ক্রমে দেশব্যাপী শিক্ষা প্রতিষ্ঠানসমূহে ফ্রি ওয়াই-ফাই জোন চালু করা হবে বলে মন্ত্রী উল্লেখ করেন। তিনি জানান, বিটিসিএল ১২ হাজার ফ্রি ওয়াইফাই জোন তৈরি করছে। ডিজিটাল বাংলাদেশের সুফল দেশের প্রান্তিক জনগোষ্ঠী যাতে সহজে পায় সে লক্ষ্যে স্বল্প মূল্যে তাদের স্মার্ট ফোন সরবরাহ করার বিষয়টি নিয়েও সরকার চিন্তাভাবনা করেছে উল্লেখ করেন। মন্ত্রী বলেন, দেশে ব্যবহৃত স্মার্ট ফোনের শতকার ৮২ ভাগ বাংলাদেশের উৎপাদিত স্মার্ট ফোন। প্রধানমন্ত্রী শেখ হাসিনার প্রযুক্তিবান্ধব নীতির ফলে বাংলাদেশ এখন ফাইভ-জি ফোন উৎপাদন করে তা বিদেশে রপ্তানি করছে বলে তিনি উল্লেখ করেন। মন্ত্রী ডিজিটাল কমার্সের অগ্রযাত্রায় ই-ক্যাবের ভূমিকার প্রশংসা করেন।

 অনুষ্ঠানে বক্তারা ডিজিটাল কমার্সের পলিসি এন্ড এডভোকেসি বিষয়ে বিস্তারিত আলোচনা করেন। তারা আশা করছেন, ডিজিটাল কমার্সের বিদ্যমান সম্ভাবনা কাজে লাগাতে পারলে ডিজিটাল কমার্স ২ বিলিয়ন মার্কিন ডলারের মার্কেটে পরিণত হবে।

#

শেফায়েত/নাইচ/সঞ্জীব/আব্বাস/২০২১/২০৫৩ ঘণ্টা

তথ্যবিবরণী নম্বর : ১৭৯০

**সারা দেশে গত ২৪ ঘণ্টায় ১ লাখ ৮৯ হাজার ৩৪৮ জনের ভ্যাকসিন গ্রহণ**

ঢাকা, ২৮ চৈত্র (১১ এপ্রিল) :

 গত ২৪ ঘণ্টায় সারাদেশে মোট ১ লাখ ৮৯ হাজার ৩৪৮ জন ভ্যাকসিন গ্রহণ করেছেন। এদের মধ্যে প্রথম ডোজে ২৩ হাজার ৬৫৭ জন এবং দ্বিতীয় ডোজে ১ লাখ ৬৫ হাজার ৬৯১ জন ভ্যাকসিন গ্রহণ করেন। প্রথম ডোজে পুরুষ ১৪ হাজার ২৪৫ জন এবং মহিলা ৯ হাজার ৪১২ জন ভ্যাকসিন গ্রহণ করেন। দ্বিতীয় ডোজে পুরুষ ১ লাখ ১৪ হাজার ২৮৩ জন এবং মহিলা ৫১ হাজার ৪০৮ জন ভ্যাকসিন গ্রহণ করেন।

 এ নিয়ে সারা দেশে গত ২৭ জানুয়ারি থেকে ১১ এপ্রিল পর্যন্ত সর্বমোট ভ্যাকসিন গ্রহীতার সংখ্যা ৬০ লাখ ১০ হাজার ৮২৪ জন। এদের মধ্যে প্রথম ডোজে পুরুষ ৩৪ লাখ ৮৯ হাজার ১২৫ জন এবং মহিলা ২১ লাখ ৩৭ হাজার ৯৮২ জন ভ্যাকসিন গ্রহণ করেন। দ্বিতীয় ডোজে পুরুষ ২ লাখ ৭১ হাজার ৩৭০ জন এবং মহিলা ১ লাখ ১২ হাজার ৩৪৭ জন ভ্যাকসিন গ্রহণ করেন।

 উল্লেখ্য, এখন পর্যন্ত সরকার কর্তৃক তৈরিকৃত সুরক্ষা অ্যাপে মোট ৭০ লাখ ৩৯ হাজার ৬৭৩ জন ভ্যাকসিন গ্রহণের জন্য নিবন্ধন করেছেন।

#

মিজানুর/নাইচ/সঞ্জীব/আব্বাস/২০২১/২০০৫ ঘণ্টা

তথ্যবিবরণী নম্বর : ১৭৮৯

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২৮ চৈত্র (১১ এপ্রিল) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ২৯ হাজার ৩৭৬ জনের নমুনা পরীক্ষা করে ৫ হাজার ৮১৯ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৬ লাখ ৮৪ হাজার ৭৫৬ জন।

 গত ২৪ ঘণ্টায় ৭৮জন-সহ এ পর্যন্ত ৯ হাজার ৭৩৯ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৫ লাখ ৭৬ হাজার ৫৯০ জন।

#

হাবিবুর/নাইচ/সঞ্জীব/আব্বাস/২০২১/১৯০৫ ঘণ্টা

তথ্যবিবরণী নম্বর : ১৭৮৮

**কোভিড-১৯-এর বিস্তার রোধকল্পে**

**শর্তসাপেক্ষে সার্বিক কার্যাবলি ও চলাচলে নিষেধাজ্ঞা আরোপ বর্ধিতকরণ**

ঢাকা, ২৮ চৈত্র (১১ এপ্রিল) :

 কোভিড-১৯-এর বিস্তার রোধকল্পে শর্তসাপেক্ষে সার্বিক কার্যাবলি ও চলাচলে নিষেধাজ্ঞা আরোপের বিষয়ে মন্ত্রিপরিষদ বিভাগের গত ৪ ও ৮ এপ্রিলের নির্দেশনাসমূহ আগামী ১৪ এপ্রিল ২০২১ তারিখ ভোর ৬টা পর্যন্ত বর্ধিত করা হয়েছে।

 আজ মন্ত্রিপরিষদ বিভাগ থেকে এ তথ্য জানানো হয়েছে।

#

রেজাউল/নাইচ/সঞ্জীব/আব্বাস/২০২১/১৮৩৬ ঘণ্টা

তথ্যবিবরণী নম্বর : ১৭৮৭

**আপদকালীন স্বাস্থ্যসেবা নিশ্চিত করতে ৪৮৩টি উপজেলা স্বাস্থ্য কমপ্লেক্সে**

**৩ লাখ টাকা করে অর্থ বরাদ্দ করেছে স্বাস্থ্য মন্ত্রণালয়**

ঢাকা, ২৮ চৈত্র (১১ এপ্রিল) :

 আজ স্বাস্থ্য ও পরিবার কল্যাণ মন্ত্রণালয়ের ২০২০-২১ অর্থ বছরের সংশোধিত বাজেটের সচিবালয় অংশের সংগনিরোধক ব্যয়খাত থেকে করোনার আপদকালীন ঢাকাসহ দেশের তৃণমূল পর্যায়ের সাধারণ মানুষের স্বাস্থ্যসেবা নিশ্চিত করতে ৪৮৩টি উপজেলা স্বাস্থ্য কমপ্লেক্সের অনুকূলে ৩ লাখ টাকা করে মোট ১৪ কোটি ৪৯ লাখ টাকা বরাদ্দ প্রদান করা হয়েছে।

 বরাদ্দকৃত টাকা কোভিড-১৯ আক্রান্ত রোগীদের ব্যবস্থাপনায় যন্ত্রপাতি ও সরঞ্জামাদি (লজিস্টিক সাপোর্ট), করোনা আইসোলেশন হাসপাতালে ভর্তিকৃত রোগীদের পথ্য, ঔষধ সামগ্রী, গজ, ব্যান্ডেজ ও তুলা, কেমিকেল রি-এজেন্ট (এক্সরে ফিল্ম, ইসিজি পেপারসহ), অক্সিজেন ও অন্যান্য গ্যাস সরবরাহ ও ক্রয়সহ ইত্যাদি কাজে ব্যবহৃত হবে।

#

মাইদুল/নাইচ/সঞ্জীব/আব্বাস/২০২১/১৯০০ ঘণ্টা

তথ্যবিবরণী নম্বর : ১৭৮৬

**প্রতিযোগিতায় টিকে থাকতে কৃষিপণ্যের আন্তর্জাতিক মান বজায় রাখতে হবে**

 **--- কৃষিমন্ত্রী**

ঢাকা, ২৮ চৈত্র (১১ এপ্রিল) :

 কৃষিমন্ত্রী ড. মোঃ আব্দুর রাজ্জাক বলেছেন, আন্তর্জাতিক বাজারে প্রতিযোগিতায় টিকে থাকতে হলে উৎপাদিত কৃষিপণ্যের আন্তর্জাতিক মান বজায় রাখতে হবে। কৃষিপণ্য রপ্তানিকে আরো ত্বরান্বিত ও ফলপ্রসূ করতে রপ্তানিতে যেসকল বাধা ও সমস্যা রয়েছে, সেগুলো চিহ্নিত করে সমাধান করা হবে। মান নিয়ন্ত্রণের জন্য অ্যাক্রিডিটেড ল্যাব দ্রুত চালু করার উদ্যোগ গ্রহণ করা হবে।

 কৃষিমন্ত্রী আজ সচিবালয়ে মন্ত্রণালয়ের সম্মেলনকক্ষ থেকে অনলাইনে ‘শাকসবজি ও ফল রপ্তানিকারকদের’ সাথে মতবিনিময় সভায় প্রধান অতিথির বক্তৃতায় এ কথা বলেন।

 মন্ত্রী বলেন, কৃষিতে সরকারের এখন লক্ষ্য হলো কৃষির প্রক্রিয়াজাতকরণ ও বাণিজ্যিকীকরণ করে কৃষিকে লাভজনক করা। এজন্য কৃষিপণ্যের রপ্তানি আরো বাড়াতে হবে। প্রক্রিয়াজাতকরণ শিল্প স্থাপন ও উদ্যোক্তাদের আরো কিভাবে সহায়তা দেয়া যায়, সেটা আমরা চিন্তা করছি। উৎপাদিত কৃষিপণ্য দেশীয় বাজারের পাশাপাশি আন্তর্জাতিক বাজারে কিভাবে যেতে পারে, সরকার এর ওপর সর্বোচ্চ গুরুত্ব দিচ্ছে। সেজন্য, যারা রপ্তানির সাথে প্রত্যক্ষভাবে জড়িত এবং মান উন্নয়নে কাজ করছে তাদেরকে সর্বাত্মক সহযোগিতা প্রদান করা হবে।

 কৃষিমন্ত্রী আরো বলেন, বাংলাদেশে কৃষির গুরুত্ব অনেক বেশি। কৃষি মানুষের খাদ্য নিরাপত্তা নিশ্চিত করে। একই সাথে বিভিন্ন শিল্পের কাঁচামালেরও যোগান দিয়ে থাকে। এ কাঁচামাল যোগান দিয়ে আমরা যে প্রক্রিয়াজাত পণ্য পাচ্ছি সেটা বিদেশে রপ্তানিরও অনেক সম্ভাবনা রয়েছে। এখনো আমাদের রপ্তানিটা বেশির ভাগ তৈরি পোশাকের মধ্যে সীমিত। প্রায় শতকরা ৮০-৮৪ ভাগ আসে তৈরি পোশাক খাত থেকে। তার সাথে সাথে কৃষি একটি সম্ভাবনাময় সেক্টর। আমরা যদি প্রক্রিয়াজাতকরণ করতে পারি এবং নিরাপদ সবজি ও ফলের নিশ্চিয়তা দিতে পারি, তাহলে আন্তর্জাতিক বাজারেও কৃষিপণ্য রপ্তানি করতে পারবো।

 সভায় বক্তাগণ কৃষিপণ্য রপ্তানিতে করণীয় বিষয়ে মতামত তুলে ধরেন। সভায় কৃষিমন্ত্রী বিভিন্ন স্টেকহোল্ডারদের মতামত ও অভিজ্ঞতার বিষয়টি শুনেন। তাদের সুপারিশমালা বিবেচেনায় নিয়ে মন্ত্রণালয় কীভাবে সহযোগিতা করতে পারে, এজন্য সংস্থাগুলোর মধ্যে দ্রুত আরেকটি সভা করার জন্য মন্ত্রী পরামর্শ দেন।

 সভায় সভাপতিত্ব করেন কৃষি মন্ত্রণালয়ের সিনিয়র সচিব মোঃ মেসবাহুল ইসলাম। কৃষি মন্ত্রণালয়ের অতিরিক্ত সচিব (পিপিসি) মোঃ রুহুল আমিন তালুকদারের সঞ্চালনায় এতে অন্যান্যের মধ্যে কৃষি মন্ত্রণালয়ের অতিরিক্ত সচিব (সম্প্রসারণ) মোঃ হাসানুজ্জামান কল্লোল, অতিরিক্ত সচিব (গবেষণা) কমলারঞ্জন দাশ, কৃষি সম্প্রসারণ অধিদপ্তরের মহাপরিচালক মোঃ আসাদুল্লাহ, বাংলাদেশ কৃষি উন্নয়ন কর্পোরেশনের চেয়ারম্যান ড. অমিতাভ সরকার, কৃষি বিপণন অধিদপ্তরের মহাপরিচালক মোঃ ইউসুফ, বাংলাদেশ কৃষি গবেষণা কাউন্সিলের নির্বাহী চেয়ারম্যান ড. শেখ মোহাম্মদ বখতিয়ার, উদ্ভিদ সংগনিরোধ উইংয়ের পরিচালক মোহম্মদ আনোয়ার হোসেনসহ এসিআই, প্রাণ-আরএফএল এবং সবজি ও ফল রপ্তানিকারক এসোসিয়েশনের নেতৃবৃন্দ বক্তব্য রাখেন।

#

কামরুল/নাইচ/সঞ্জীব/জয়নুল/২০২১/১৯১০ঘণ্টা

তথ্যবিবরণী নম্বর : ১৭৮৫

**বিশ্বজুড়ে সংযুক্ত করতে রুরাল টু ন্যাশনাল ই-কমার্স ইকোসিস্টেমের ওপর নজর দিতে হবে**

 **--- আইসিটি প্রতিমন্ত্রী**

ঢাকা, ২৮ চৈত্র (১১ এপ্রিল) :

 ই-কমার্স জাতীয় অর্থনীতিতে গুরুত্বপূর্ণ ভূমিকা পালন করছে উল্লেখ করে তথ্য ও যোগাযোগ প্রযুক্তি প্রতিমন্ত্রী জুনাইদ আহ্মেদ পলক বলেছেন, এ কার্যক্রম বিশ্বজুড়ে সংযুক্ত করতে রুরাল টু গ্লোবালের আগে রুরাল টু ন্যাশনাল ই-কমার্স ইকোসিস্টেমের ওপর নজর দিতে হবে। এর ফলে ই-কমার্স পণ্যের বিপণন এবং সরবরাহ বাণিজ্য সহজ হবে।

 প্রতিমন্ত্রী আজ ডিজিটাল প্লাটফর্মে ই-কমার্স এসোসিয়েশন অব বাংলাদেশ (ই-ক্যাব) কর্তৃক আয়োজিত ‘রুরাল টু গ্লোবাল ই-কমার্স পলিসি কনফারেন্স ২০২১’ এ ‘ক্রস বর্ডার পলিসি, ট্রেড চ্যালেঞ্জেস এন্ড অপর্চুনিটি’ বিষয়ক সেমিনারে প্রধান অতিথির বক্তৃতায় এসব কথা বলেন।

 পলক বলেন, ডিজিটাল বাংলাদেশ রূপকল্প বাস্তবায়নের জন্য বিগত ১২ বছরে প্রধানমন্ত্রীর তথ্য ও যোগাযোগ প্রযুক্তি বিষয়ক উপদেষ্টা সজীব ওয়াজেদের নির্দেশনা সঠিকভাবে বাস্তবায়িত হওয়ার কারণেই দেশের সাড়ে ১১ কোটি কনজ্যুমার ই-কমার্সের সাথে যুক্ত হতে পেরেছে। তিনি বলেন, পণ্য উৎপাদনকারী ও ক্রেতার মধ্যে সংযোগ স্থাপন করতে আইসিটি বিভাগের এটুআই এর উদ্যোগে এক-পে, এক- সেবা ও এক-শপ এ ৩টি ডিজিটাল প্ল্যাটফর্ম চালু করা হয়েছে। এর মাধ্যমে প্রান্তিক থেকে আন্তর্জাতিক পর্যায় পর্যন্ত যেকোনো সেবা কিংবা পণ্য লেনদেন করার সুযোগ সৃষ্টি হয়েছে। তিনি ই-কমার্স উদ্যোক্তাদের এ প্লাটফর্মসমূহ ব্যবহার করার আহ্বান জানান। এ সময় ই-গভর্নমেন্টই গুড গভর্নেন্স উল্লেখ করে মানুষের চাহিদা পূরণে ই-কামর্স একটি যুগপৎ ঠিকানা বলে মন্তব্য করেন তিনি।

 প্রতিমন্ত্রী ন্যূনতম মূল্যে বিমানে ই-কমার্সের পণ্য পরিবহন এবং ইক্যুইটি শেয়ার মডেলে ই-ক্যাব সদস্যভুক্ত শতাধিক উদ্যোক্তাদের এক কোটি টাকা পর্যন্ত ঋণ সহায়তার আশ্বাস দেন। তিনি দেশের প্রতিটি পরিবারকে ফিক্সড ব্রডব্যান্ড ইন্টারনেটে সংযুক্ত করার পরিকল্পনা বাস্তবায়নের কথাও তুলে ধরেন। এছাড়া তিনি উন্নত অর্থনীতির ও জ্ঞানভিত্তিক সমাজ গঠনে নতুন নতুন উদ্ভাবনকে অনুপ্রাণিত করতে সংশ্লিষ্ট সকলের প্রতি আহ্বান জানান।

 ই-ক্যাব এর সভাপতি শমী কায়সারের সভাপতিত্বে অনুষ্ঠানে অন্যদের মধ্যে বক্তৃতা করেন বাণিজ্য মন্ত্রণালয়ের সিনিয়র সচিব ড. জাফর উদ্দিন, বাণিজ্য মন্ত্রণালয়ের ডব্লিউটিও সেলের মহাপরিচালক হাফিজুর রহমান, এটুআই এর পলিসি এডভাইজার আনির চৌধুরী, বাংলাদেশ ব্যাংকের ডেপুটি গভর্নর কাহার মোহাম্মদ নাছের, বাংলাদেশ ইনভেস্টমেন্ট ডেভেলপমেন্ট অথরিটি (বিডা) এর মহাপরিচালক শাহ মোহাম্মদ মাহবুব, বেসিসের সভাপতি সৈয়দ আলমাস কবির, ঢাকা বিশ্ববিদ্যালয়ের তথ্যপ্রযুক্তি ইনস্টিটিউটের অধ্যাপক ডক্টর বি এম মাইনুল হোসেন প্রমুখ।

 এর আগে ই-কমার্স আয়োজিত পলিসি কনফারেন্সের উদ্বোধন করেন স্থানীয় সরকার মন্ত্রী তাজুল ইসলাম।

#

শহিদুল/নাইচ/সঞ্জীব/জয়নুল/২০২১/১৯৩০ঘণ্টা

তথ্যবিবরণী নম্বর : ১৭৮৪

**সুমনের মেডিকেলে ভর্তির দায়িত্ব নিলেন তথ্য ও সম্প্রচার প্রতিমন্ত্রী**

সরিষাবাড়ী (জামালপুর), ২৮ চৈত্র (১১ এপ্রিল) :

জামালপুরের সরিষাবাড়ী উপজেলার তাড়িয়াপাড়া গ্রামের মোঃ সুমনের মেডিকেলে ভর্তির দায়িত্ব নিয়েছেন স্থানীয় সাংসদ এবং তথ্য ও সম্প্রচার প্রতিমন্ত্রী ডা. মোঃ মুরাদ হাসান। এখন আর তাঁর মেডিকেল ভর্তি নিয়ে শঙ্কা নেই।

 মোঃ সুমন ২০২০-২১ শিক্ষাবর্ষে মেডিকেল ভর্তি পরীক্ষায় বগুড়ার শহীদ জিয়াউর রহমান মেডিকেল কলেজে ভর্তির সুযোগ পেয়েছেন। তবে অভাবের সংসারে তাঁর মেডিকেলে পড়া হবে কি না, তা নিয়ে শঙ্কা দেখা দিয়েছিল।

 অভাব-অনটনের সংসারে মোঃ সুমন বন্ধুদের কাছ থেকে বই ধার নিয়ে ও প্রাইভেট পড়িয়ে নিজের পড়াশোনার খরচ জুগিয়েছেন। বাবা মোঃ মিন্টু দিনমজুর হিসেবে কাজ করে সংসার চালান।

 সুমন পঞ্চম ও অষ্টম শ্রেণিতে বৃত্তি পেয়েছিলেন। ২০১৮ সালে সুমন এসএসসি পরীক্ষায় সরিষাবাড়ী আরডিএম মডেল পাইলট উচ্চবিদ্যালয় থেকে বিজ্ঞান শাখায় জিপিএ-৫ পেয়েছিলেন। পরে ধারদেনা করে ময়মনসিংহের শহীদ সৈয়দ নজরুল ইসলাম কলেজে এইচএসসিতে বিজ্ঞান শাখায় ভর্তি হন। ২০২০ সালে তিনি এইচএসসিতে বিজ্ঞান শাখা থেকে জিপিএ-৫ পেয়েছেন।

 প্রতিমন্ত্রী এ সংবাদ শুনে গতকাল সরিষাবাড়ী পৌরসভার ৫ নম্বর ওয়ার্ডের কাউন্সিলর সাখায়াতুল আলমের মাধ্যমে সুমন ও তাঁর পরিবারের হাতে মেডিকেলে ভর্তির ২০ হাজার টাকা তুলে দেন। প্রতিমন্ত্রী  এরপরও সুমনের মেডিকেলে পড়াশোনায় আর্থিক সহায়তা করবেন বলে আশ্বাস দিয়েছেন।

 উপজেলা আওয়ামী লীগের সহসভাপতি মাহবুবুর রহমানও সুমনের মেডিকেলে পড়াশোনার যাবতীয় সহযোগিতা করবেন বলে জানিয়েছেন। সরিষাবাড়ীর ফাহিমা আক্তার নামের এক গৃহিণী সুমনের মেডিকেলে পড়াশোনা বাবদ প্রতি মাসে ৫০০ টাকা করে দেবেন বলে জানিয়েছেন।

 সুমন বলেন, ‘আমি মেডিকেলে ভর্তি নিয়ে চিন্তায় ছিলাম। এখন আমার ভর্তির চিন্তা কেটেছে। আল্লাহর দুনিয়ায় ভালো মানুষের অভাব নেই। তথ্য ও সম্প্রচার প্রতিমন্ত্রী মুরাদ হাসান স্যার আমার মেডিকেলে ভর্তির ২০ হাজার টাকা বাড়িতে পাঠিয়ে দিয়েছেন। তিনি আশ্বাস দিয়েছেন আমার পড়াশোনায় আর্থিক সহযোগিতা করার।’

 প্রতিমন্ত্রী মুরাদ হাসান বলেন, ‘আমি সুমনের মেডিকেলে ভর্তির দায়িত্ব নিয়েছি। সুমনের পরিবারের হাতে ২০ হাজার টাকা দেওয়া হয়েছে। সুমনের পড়াশোনায় আর্থিক সহায়তা করব।’

#

তুহিন/নাইচ/সঞ্জীব/আব্বাস/২০২১/১৯১১ ঘণ্টা

তথ্যবিবরণী নম্বর : ১৭৮৮

**কোভিড-১৯-এর বিস্তার রোধকল্পে**

**শর্তসাপেক্ষে সার্বিক কার্যাবলি ও চলাচলে নিষেধাজ্ঞা আরোপ বর্ধিতকরণ**

ঢাকা, ২৮ চৈত্র (১১ এপ্রিল) :

 কোভিড-১৯-এর বিস্তার রোধকল্পে শর্তসাপেক্ষে সার্বিক কার্যাবলি ও চলাচলে নিষেধাজ্ঞা আরোপের বিষয়ে মন্ত্রিপরিষদ বিভাগের গত ৪ ও ৮ এপ্রিলের নির্দেশনাসমূহ আগামী ১৪ এপ্রিল ২০২১ তারিখ ভোর ৬টা পর্যন্ত বর্ধিত করা হয়েছে।

 আজ মন্ত্রিপরিষদ বিভাগ থেকে এ তথ্য জানানো হয়েছে।

#

রেজাউল/নাইচ/সঞ্জীব/আব্বাস/২০২১/১৮৩৬ ঘণ্টা

তথ্যবিবরণী নম্বর : ১৭৮৭

**আপদকালীন স্বাস্থ্যসেবা নিশ্চিত করতে ৪৮৩টি উপজেলা স্বাস্থ্য কমপ্লেক্সে**

**৩ লাখ টাকা করে অর্থ বরাদ্দ করেছে স্বাস্থ্য মন্ত্রণালয়**

ঢাকা, ২৮ চৈত্র (১১ এপ্রিল) :

 আজ স্বাস্থ্য ও পরিবার কল্যাণ মন্ত্রণালয়ের ২০২০-২১ অর্থ বছরের সংশোধিত বাজেটের সচিবালয় অংশের সংগনিরোধক ব্যয়খাত থেকে করোনার আপদকালীন ঢাকাসহ দেশের তৃণমূল পর্যায়ের সাধারণ মানুষের স্বাস্থ্যসেবা নিশ্চিত করতে ৪৮৩টি উপজেলা স্বাস্থ্য কমপ্লেক্সের অনুকূলে ৩ লাখ টাকা করে মোট ১৪ কোটি ৪৯ লাখ টাকা বরাদ্দ প্রদান করা হয়েছে।

 বরাদ্দকৃত টাকা কোভিড-১৯ আক্রান্ত রোগীদের ব্যবস্থাপনায় যন্ত্রপাতি ও সরঞ্জামাদি (লজিস্টিক সাপোর্ট), করোনা আইসোলেশন হাসপাতালে ভর্তিকৃত রোগীদের পথ্য, ঔষধ সামগ্রী, গজ, ব্যান্ডেজ ও তুলা, কেমিকেল রি-এজেন্ট (এক্সরে ফিল্ম, ইসিজি পেপারসহ), অক্সিজেন ও অন্যান্য গ্যাস সরবরাহ ও ক্রয়সহ ইত্যাদি কাজে ব্যবহৃত হবে।

#

মাইদুল/নাইচ/সঞ্জীব/আব্বাস/২০২১/১৯০০ ঘণ্টা

তথ্যবিবরণী নম্বর : ১৭৮৫

**বিশ্বজুড়ে সংযুক্ত করতে রুরাল টু ন্যাশনাল ই-কমার্স ইকোসিস্টেমের ওপর নজর দিতে হবে**

 **--- আইসিটি প্রতিমন্ত্রী**

ঢাকা, ২৮ চৈত্র (১১ এপ্রিল) :

 তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক ই-কমার্স জাতীয় অর্থনীতিতে অত্যন্ত গুরুত্বপূর্ণ ভূমিকা পালন করছে উল্লেখ করে বলেন, এ কার্যক্রম বিশ্বজুড়ে সংযুক্ত করতে রুরাল টু গ্লোবালের আগে রুরাল টু ন্যাশনাল ই-কমার্স ইকোসিস্টেমের ওপর নজর দিতে হবে। এর ফলে ই-কমার্স পণ্যের বিপণন এবং সরবরাহ বাণিজ্য সহজ হবে।

 প্রতিমন্ত্রী আজ ডিজিটাল প্লাটফর্মে ই-কমার্স এসোসিয়েশন অব বাংলাদেশ (ই-ক্যাব) কর্তৃক আয়োজিত ‘রুরাল টু গ্লোবাল ই-কমার্স পলিসি কনফারেন্স ২০২১’এ ‘ক্রস বর্ডার পলিসি, ট্রেড চ্যালেঞ্জেস এন্ড অপর্চুনিটি’বিষয়ক সেমিনারে প্রধান অতিথির বক্তৃতায় এসব কথা বলেন।

 পলক বলেন, ডিজিটাল বাংলাদেশ রূপকল্প বাস্তবায়নের জন্য বিগত ১২ বছরে প্রধানমন্ত্রীর তথ্য ও যোগাযোগ প্রযুক্তি বিষয়ক উপদেষ্টা সজীব ওয়াজেদের নির্দেশনা সঠিকভাবে বাস্তবায়িত হওয়ার কারণেই দেশের সাড়ে ১১ কোটি কনজ্যুমার ই-কমার্সের সাথে যুক্ত হতে পেরেছে। তিনি বলেন, পণ্য উৎপাদনকারী ও ক্রেতার মধ্যে সংযোগ স্থাপন করতে আইসিটি বিভাগের এটুআই এর উদ্যোগে এক-পে,এক- সেবা ও এক-শপ এ ৩টি ডিজিটাল প্ল্যাটফর্ম চালু করা হয়েছে। এর মাধ্যমে প্রান্তিক থেকে আন্তর্জাতিক পর্যায় পর্যন্ত যেকোনো সেবা কিংবা পণ্য লেনদেন করার সুযোগ সৃষ্টি হয়েছে। তিনি ই-কমার্স উদ্যোক্তাদের এ প্লাটফর্মসমূহ ব্যবহার করার আহ্বান জানান। এ সময় ই-গভর্নমেন্টই গুড গভর্নেন্স উল্লেখ করে মানুষের চাহিদা পূরণে ই-কামর্স একটি যুগপৎ ঠিকানা বলে মন্তব্য করেন তিনি।

 প্রতিমন্ত্রী ন্যূনতম মূল্যে বিমানে ই-কমার্সের পণ্য পরিবহন এবং ইক্যুইটি শেয়ার মডেলে ই-ক্যাব সদস্যভুক্ত শতাধিক উদ্যোক্তাদের এক কোটি টাকা পর্যন্ত ঋণ সহায়তার আশ্বাস দেন। তিনি দেশের প্রতিটি পরিবারকে ফিক্সড ব্রডব্যান্ড ইন্টারনেটে সংযুক্ত করার পরিকল্পনা বাস্তবায়নের কথাও তুলে ধরেন। এছাড়া তিনি উন্নত অর্থনীতির ও জ্ঞানভিত্তিক সমাজ গঠনে নতুন নতুন উদ্ভাবনকে অনুপ্রাণিত করতে সংশ্লিষ্ট সকলের প্রতি আহ্বান জানান।

 ই-ক্যাব এর সভাপতি শমী কায়সারের সভাপতিত্বে অনুষ্ঠানে অন্যদের মধ্যে বক্তৃতা করেন বাণিজ্য মন্ত্রণালয়ের সিনিয়র সচিব ড. জাফর উদ্দিন, বাণিজ্য মন্ত্রণালয়ের ডব্লিউটিও সেলের মহাপরিচালক হাফিজুর রহমান, এটুআই এর পলিসি এডভাইজার আনির চৌধুরী, বাংলাদেশ ব্যাংকের ডেপুটি গভর্নর কাহার মোহাম্মদ নাছের, বাংলাদেশ ইনভেস্টমেন্ট ডেভেলপমেন্ট অথরিটি (বিডা) এর মহাপরিচালক শাহ মোহাম্মদ মাহবুব, বেসিসের সভাপতি সৈয়দ আলমাস কবির, ঢাকা বিশ্ববিদ্যালয়ের তথ্যপ্রযুক্তি ইনস্টিটিউটের অধ্যাপক ডক্টর বি এম মাইনুল হোসেন প্রমুখ।

 এর আগে ই-কমার্স আয়োজিত পলিসি কনফারেন্সের উদ্বোধন করেন স্থানীয় সরকার মন্ত্রী তাজুল ইসলাম।

#

শহিদুল/নাইচ/সঞ্জীব/জয়নুল/২০২১/১৮২০ঘণ্টা

তথ্যবিবরণী নম্বর : ১৭৮৩

**করোনাভাইরাস সংক্রমণ মোকাবিলায় বিদ্যমান নির্দেশনা বলবৎ থাকবে**

ঢাকা, ২৮ চৈত্র (১১ এপ্রিল) :

 করোনাভাইরাস সংক্রমণের বিদ্যমান পরিস্থিতি পর্যালোচনায় প্রধানমন্ত্রীর কার্যালয় থেকে গত ২৯ মার্চ জারীকৃত প্রজ্ঞাপন অনুযায়ী ১৮ দফা নির্দেশনা এবং মন্ত্রিপরিষদ বিভাগ এর ৪ ও ৮ এপ্রিলের নির্দেশনাসমূহ পরবর্তী নির্দেশ না দেয়া পর্যন্ত বলবৎ রাখার সিদ্ধান্ত নিয়েছে সরকার।

#

পরীক্ষিৎ/জুলফিকার/শামীম/২০২১/১৬৩৮ ঘণ্টা

তথ্যবিবরণী নম্বর : ১৭৮২

**ভেজাল ও নিম্নমানের পণ্য সরবরাহরোধে সমন্বিত কঠোর ব্যবস্থা গ্রহণ করবে সরকার**

-শিল্পমন্ত্রী

ঢাকা, ২৮ চৈত্র (১১ এপ্রিল) :

শিল্পমন্ত্রী নূরুল মজিদ মাহমুদ হুমায়ূন বলেন, ভেজাল ও নিম্নমানের পণ্য সরবরাহরোধে সরকার সমন্বিত কঠোর ব্যবস্থা গ্রহণ করবে। করোনা মহামারির এই লকডাউনের সময় পণ্য পরিবহন ও সরবরাহ স্বাভাবিক থাকবে। পণ্যের মান নিয়ন্ত্রণ, পণ্যের ওজন এবং পরিমাপে কারচুপি রোধকল্পে চলমান মোবাইল কোর্ট ও বাংলাদেশ স্ট্যান্ডার্ডস এন্ড টেস্টিং ইনস্টিটিউশন (বিএসটিআই) গঠিত সার্ভিল্যান্স কার্যক্রম আরো জোরদার করা হবে। পবিত্র রমজান মাসে জনগণ যাতে মানসম্মত পণ্য ক্রয় ও ব্যবহার করতে পারে, সে লক্ষ্যে বিভিন্ন মিডিয়ায় বিজ্ঞপ্তি প্রকাশ ও প্রচার করা হচ্ছে এবং এটি অব্যাহত থাকবে।

পবিত্র রমজান মাসে নিত্য প্রয়োজনীয় খাদ্যপণ্যের মাননিয়ন্ত্রণে বিএসটিআই গৃহীত বিশেষ কার্যক্রম এবং চিনির বাজার স্থিতিশীল রাখতে বাংলাদেশ চিনি ও খাদ্য শিল্প কর্পোরেশনের (বিএসএফআইসি) চিনি বিক্রয় কার্যক্রম সম্পর্কে শিল্পমন্ত্রী ভার্চুয়াল **প্রেস ব্রিফিংয়ে আজ এসব কথা বলেন। শিল্পসচিব কে এম আলী আজমের সভাপতিত্বে** বিশেষ অতিথি ছিলেন শিল্প প্রতিমন্ত্রী কামাল আহমেদ মজুমদার। এতে অন্যান্যের মধ্যে বিএসএফআইসি চেয়ারম্যান মো: আরিফুর রহমান অপু ও বিএসটিআই’র মহাপরিচালক ড. মো: নজরুল আনোয়ারসহ মন্ত্রণালয়ের আওতাধীন দপ্তর ও সংস্থার প্রধানগণ ভার্চুয়ালি যুক্ত ছিলেন।

শিল্পমন্ত্রী বলেন, বিএসটিআই কর্তৃক আকস্মিকভাবে পরিচালিত অভিযানগুলোতে রোজাদারগণের খাদ্য ও পানীয় এবং ইফতার সামগ্রীর ওপর বিশেষ নজর রাখা হবে। রমজানে নিত্য প্রয়োজনীয় পণ্যের কোনো অভাব হবে না। আমাদের চিনি ও লবণের পর্যাপ্ত মজুদ রয়েছে। যারা কারসাজির মাধ্যমে কৃত্রিম সংকট সৃষ্টি করে পণ্যের দাম বৃদ্ধি করবে, তাদের বিরুদ্ধে কঠোর ব্যবস্থা গ্রহণ করা হবে। এক শ্রেণির অসাধু ব্যবসায়ী কারসাজি করে সরকারের কার্যক্রমে বাধাগ্রস্ত করে। কোভিডকালীন সময়ে আমাদের সরকার এর বিরুদ্ধে জিরো টলারেন্স নীতি গ্রহণ করবে। এক্ষেত্রে তিনি প্রিন্ট ও ইলেক্ট্রনিক মিডিয়ার কর্মীদের সার্বিক সহযোগিতা কামনা করেন। তিনি আরও বলেন, বিএসএফআইসি’র প্রতি কেজি প্যাকেটজাত চিনি ৬৮ টাকা এবং মিল এলাকায় খোলা চিনি কেজি প্রতি ৬৩ টাকা দরে বিক্রয় হবে।

বিশেষ অতিথির বক্তব্যে শিল্প প্রতিমন্ত্রী আসন্ন রমজান মাস উপলক্ষ্যে ভোক্তাদের মাঝে মানসম্মত পণ্য ন্যায্যমূল্যে বিক্রির আহবান জানান। সিন্ডিকেটের মাধ্যমের পণ্যের কৃত্রিম সংকট যাতে সৃষ্টি না করতে পারে, সেজন্য সবাইকে সজাগ থাকার আহবান জানান। শিল্প প্রতিমন্ত্রী করোনার এই মহামারীতে সরকারের নির্দেশনা অনুযায়ী সবাইকে স্বাস্থ্যবিধি মেনে চলার পরামর্শ দেন।

#

জাহাঙ্গীর/পরীক্ষিৎ/জুলফিকার/শামীম/২০২১/১৬৫০ ঘণ্টা

তথ্যবিবরণী নম্বর : ১৭৮১

**বিআরটিসি'র ট্রিপ ব্যবস্থাপনা ও টিকেটিং-এ ডিজিটাল প্রযুক্তি ব্যবহারে সেতুমন্ত্রীর নির্দেশ**

ঢাকা, ২৮ চৈত্র (১১ এপ্রিল) :

 বাংলাদেশ রোড ট্রান্সপোর্ট কর্পোরেশন-বিআরটিসি'র ২৪২ জন কর্মকর্তা-কর্মচারীর জন্য তিন কোটি টাকা গ্রাচুইটি অনলাইনে প্রেরণ করা হয়েছে বলে জানিয়েছেন সড়ক পরিবহন ও সেতুমন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের।

 মন্ত্রী আজ নিজ বাসভবন হতে ভিডিও কনফারেন্সে বিআরটিসি'র কর্মকর্তাদের সাথে মতবিনিময় সভা ও গ্রাচুইটি প্রদান অনুষ্ঠানে একথা জানান।

 অনলাইনে গ্রাচুইটি প্রেরণ একটি ভালো উদ্যোগ উল্লেখ করে মন্ত্রী বিআরটিসি'র ট্রিপ ব্যবস্থাপনা, টিকেটিংসহ গুরুত্বপূর্ণ প্রতিটি ক্ষেত্রে ডিজিটাল প্রযুক্তি ব্যবহারের নির্দেশ দেন। ডিজিটাল প্রযুক্তি ব্যবহারে অনিয়ম কমে আসবে বলেও তিনি আশাবাদ ব্যক্ত করেন।

 বিআরটিসি'র চেয়ারম্যান মোঃ তাজুল ইসলামের সভাপতিত্বে অনুষ্ঠানে সড়ক পরিবহন ও মহাসড়ক বিভাগের সচিব মো. নজরুল ইসলাম, বিআরটিসি'র কর্মকর্তা-কর্মচারী ও ডিপো ম্যানেজারগণ সংযুক্ত ছিলেন।

#

ওয়ালিদ/পরীক্ষিৎ/জুলফিকার/শামীম/২০২১/১৫৪৫ ঘণ্টা

তথ্যবিবরণী                                                                                   নম্বর : ১৭৮০

**সংগীতশিল্পী মিতা হকের ইন্তেকালে তথ্যমন্ত্রীর শোক**

ঢাকা, ২৮ চৈত্র (১১ এপ্রিল) :

 প্রখ্যাত রবীন্দ্র সংগীতশিল্পী মিতা হকের ইন্তেকালে গভীর শোক ও দুঃখ প্রকাশ করেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

 রোববার সকালে রাজধানীর একটি হাসপাতালে চিকিৎসাধীন অবস্থায় এই প্রখ্যাত সঙ্গীত শিল্পীর শেষ নিঃশ্বাস ত্যাগের সংবাদে ইউরোপ সফররত তথ্যমন্ত্রী প্রয়াতের আত্মার শান্তিকামনা করেন এবং তার শোকাহত পরিবারের সদস্যদের প্রতি গভীর সমবেদনা জানান।

 ড. হাছান মাহ্‌মুদ তার শোকবার্তায় বলেন, মিতা হকের একনিষ্ঠ শিল্পী জীবন দেশের সঙ্গীত অঙ্গনে স্মরণীয় হয়ে থাকবে।

#

আকরাম/পরীক্ষিৎ/জুলফিকার/কুতুব/২০২১/১৫৩০ ঘণ্টা

তথ্যবিবরণী                                                                                  নম্বর : ১৭৭৯

**বিশিষ্ট রবীন্দ্র সংগীতশিল্পী মিতা হকের মৃত্যুতে সংস্কৃতি প্রতিমন্ত্রীর শোক**

ঢাকা, ২৮ চৈত্র (১১ এপ্রিল) :

 একুশে পদকপ্রাপ্ত বিশিষ্ট রবীন্দ্রসংগীত শিল্পী মিতা হকের মৃত্যুতে গভীর শোক ও দুঃখ প্রকাশ করেছেন সংস্কৃতি বিষয়ক প্রতিমন্ত্রী কে এম খালিদ।

 এক শোকবার্তায় প্রতিমন্ত্রী জানান, মিতা হক তাঁর গানের মধ্য দিয়ে এদেশের রবীন্দ্রসংগীত প্রেমীদের হৃদয়ে চিরকাল বেঁচে থাকবেন।

 প্রতিমন্ত্রী মরহুমার বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

#

ফয়সল/পরীক্ষিৎ/জুলফিকার/কুতুব/২০২১/১০৩০ ঘণ্টা